《玉山草堂晚酌以高秋爽气相鲜新分韵得鲜字》
元代·顾瑛

玉山草堂秋七月，露梢风叶正翛然。出林新月清辉发，当竹幽花夜色鲜。

羽客时来苍水佩，山僧频寄白云泉。文章录事休轻别，正好深樽满眼传。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。